钦定古今图书集成/理学汇编/经籍典/第111卷 > 金
## 钦定古今图书集成/理学汇编/经籍典/第111卷 > 金

### 熙宗皇统元年二月戊午上亲祭孔子庙自是读尚书

按《金史熙宗本纪》：皇统元年二月戊午，上亲祭孔子
庙，北面再拜，谓侍臣曰：“朕幼年游佚，不知志学，岁月
逾迈，深以为悔。孔子虽无位，其道可遵，使万世景仰。”
自是颇读《尚书》《论语》诸书，或以夜继焉。按《孔璠传》：
诏求孔子后，加璠承奉郎，袭封衍圣公，奉祀。是时熙
宗颇读《论语》《尚书》《春秋左氏传》及诸史，乙夜乃罢。

### 废帝天德三年置国子监书用孔安国注自国子监印之授诸学校

按《金史废帝本纪》。不载。按《选举志》。凡养士之地曰
国子监。始置于天德三年。书用孔安国注。“自国子监
印之，授诸学校。”

### 世宗大定二十三年九月译经所进所译书经

按《金史世宗本纪》：大定二十三年九月己巳，译经所
进所译《尚书》《论语》《孟子》等书。上谓宰臣曰：“朕所以令
译五经，正欲令女直人知仁义道德所在耳。”命颁行
之。

### 哀宗正大三年置益政院说书官备顾问杨云翼讲尚书赵秉文进无逸直解

按《金史哀宗本纪》，正大三年八月辛卯。设益政院于
内庭。以礼部尚书杨云翼等为益政院说书官，直备
顾问。按《百官志》：“益政院，正大三年置于内庭，以学
问该博议论宏远者数人兼之，日以二人上，直备顾
问，讲《尚书》《通鉴》。”名则经筵，实则内相也。按《杨云翼
传》：正大三年复为礼部尚书兼侍读。明年设益政院，
云翼为选首，每召见，赐坐而不名。时讲《尚书》，云翼为
言，帝王之学，不必如经生分章析句，但知为国大纲
足矣。因举任贤去邪，与治同道，与乱同事，“有言逆于
汝心，有言逊于汝志”等数条，一皆本于正心诚意，敷
释详明，上听忘倦。按《赵秉文传》，哀宗即位，兼益政
院说书官。以上嗣德在初，当日亲经史以自裨益。进
“《无逸直》解。《贞观政要》”各一通。